Սուրեն Ղազարով

Սուրեն Սարգսի Ղազարով (, ), ծագումով հայ խորհրդային մարզիկ (ազատ ոճի ըմբշամարտ) և մարզիչ (հունահռոմեական ոճի ըմբշամարտ)։

Կենսագրություն 

Սուրեն Ղազարովը ծնվել է 1929 թվականի սեպտեմբերի 15-ին Սարգիս Գալուստի և Անահիտ Կիրակոսի Ղազարովների ընտանիքում, որում մեծացել են երեք երեխաներ՝ դուստր Գալյան (1927), որդիներ Սուրենը (1929) և Սեմյոնը (1940)։ Հայրը զոհվել է Հայրենական մեծ պատերազմում, ընտանիքը վերապրել է Դոնի Ռոստովի ֆաշիստական օկուպացիայի դժվարին ամիսները։

Պատերազմից հետո Սուրենը սովորել է, ծառայել Խորհրդային բանակում, սպորտով է զբաղվել տաղանդավոր մարզիչ Գեորգի Մանուկի Տերմոլաևի մոտ, որը դաստիարակել է շատ տաղանդավոր ըմբիշների։

Սուրեն Ղազարովը որպես մարզիկ հանդես է եկել «Սպարտակի» (Դոնի Ռոստով) կազմում։ Նա ԽՍՀՄ ազատ ոճի ըմբշամարտի առաջնության արծաթե (1957) մեդալակիր էր և ազատ ոճի ըմբշամարտի ՌԽՖՍՀ 6-ակի չեմպիոն (1953-1959)։ Բազմաթիվ մրցաշարերի և միջազգային ընկերական հանդիպումների հաղթող։

Որպես մարզիչ աշխատել է «Աշխատանքային ռեզերվներ» կամավոր մարզական ընկերությունում (1962-1998), եղել է Ռոստովի մարզային խորհրդի ֆիզիկական կուլտուրայի և սպորտի «Ռուսաստանի երիտասարդություն» կազմակերպության ավագ մարզիչ-մանկավարժ։ Նրա աշակերտների թվում է հունահռոմեական ոճի ըմբշամարտի օլիմպիական չեմպիոն հայազգի Վարդերես Սամուրղաշևը։

Մահացել է 1998 թվականի հոկտեմբերի 13-ին, Դոնի Ռոստովում սրտի կաթվածից։ Թաղված է քաղաքի Հյուսիսային գերեզմանատանը։

Նրա որդին՝ Սարգիս Սուրենի Ղազարովը, հայտնի պատմաբան է, գիտնական, Հարավային դաշնային համալսարանի պրոֆեսոր։

Վաստակ 

 ԽՍՀՄ սպորտի վարպետ
 ԽՍՀՄ վաստակավոր մարզիչ և Ռուսաստանի վաստակավոր մարզիչ
 Ռուսաստանի Դաշնության ֆիզիկական կուլտուրայի վաստակավոր աշխատող (1998)

Հիշատակ 

 Դոնի Ռոստովում հուշատախտակ է փակցվել այն տան պատին, որտեղ 1961-1998 թվականներին ապրել է Սուրեն Ղազարովը (16-րդ գծի փողոց, 30)։
 Ռոստովի մարզում անցկացվում է Սուրեն Ղազարովի հիշատակին նվիրված ամենամյա մրցաշար։

Ծանոթագրություններ

Արտաքին հղումներ 

 Մարզիչ, ըմբիշ, ուսուցիչ (Սուրեն Ղազարով) 

Խորհրդային ըմբշամարտիկներ
ԽՍՀՄ վաստակավոր մարզիչներ
Սրտի կաթվածից մահացածներ
Հայ ըմբշամարտիկներ